Ara: Attent x'aċċess tagħti meta tniżżel app
Illum il-ġurnata, it-teknoloġija nużawha b'għajnejna magħluqa. Kważi kważi, ma ngħaddux mingħajrha tant kemm saret parti integrali mill-ħajja tagħna ta' kuljum. Biha, dak li jkun igawdi minn għadd ta' kumditajiet u jinqeda f'radda ta' salib. Fost l-aktar għodod teknoloġiċi li bosta minna sirna nużaw, hemm l- apps . Fi ftit kliem, l- apps huma software fuq it- tablet jew smartphone ta' dak li jkun li rnexxielhom jieħdu post għadd ta' affarijiet li konna nużaw qabel. Fost l-oħrajn, jeżistu apps li jikkontrollaw id-dawl u l-arja kkundizzjonata ġo darek. Liema apps , spiss ikunu jaqbdu mal-internet jew man- network privat tiegħek. F'filmat maħdum minn Cyber Security Malta fi ħdan l-Aġenzija tal-Gvern għat-Teknoloġija tal-Informatika, il-MITA, inġibdet l-attenzjoni għall-fatt li spiss biex dawn l- apps joperaw ikollhom bżonn jingħataw aċċessi fuq id- device u li saħansitra jaf jintalab aċċess għad- data personali ta' dak li jkun. F'dan l-isfond, Cyber Security Malta saħqet li wieħed għandu jqis mitt darba minn fejn ġejja l- app qabel ma jniżżilha u wisq anqas jħalliha taċċessa d- data personali tiegħu kif ġieb u laħaq. Fost l-oħrajn, permezz ta' informazzjoni bħal m'hija l-ġeolokalizzazzjoni l-kriminal jista' faċilment ikun jaf fejn qed tkun u meta ma tkunx id-dar.